
Spatio-temporal event detection of normal and multipolar mitoses in medical image flows

Kulcsszavak: multipoláris mitózis;képfeldolgozás;szegmentáció;rákkutatás
Célkitűzés

Kutatásunk célja a normál és multipoláris mitózisok automatikus felismerése fáziskontraszt mikroszkópos sejtvonalakon, különböző kemoterápiás kezelések kiértékelése érdekében.
Biológiai háttér

A multipoláris mitózis atipikus sejtosztódás, ahol a kromoszóma anyag több mint két pólusra húzódik, és a sejt három vagy több leánysejtre oszlik. Ez a genom instabilitásához és tumorspecifikus apoptózishoz vezethet. Ez azonban csak egy a lehetséges kimenetelek közül, néha a leánysejtek túlélnek, és később további mitózison mehetnek keresztül. A rákkezelés célja, hogy elősegítsük a rákspecifikus apoptózist, így a kezelés hatékonysága a multipoláris osztódások számát és a keletkező leánysejtek sorsát megfigyelve megbecsülhető. A multipoláris mitózisok detekciójának automatizálásával a kemoterápiás kezelés értékelése jelentősen felgyorsítható.
Projekt leírása

Munkánk első fázisában a képsorozatokon egy szegmentációs algoritmus segítségével detektáltuk a sejteket, majd egy tracking algoritmust implementáltunk, hogy nyomon kövessük a sejtek térbeli és időbeli mozgását és változását. A második fázisban egy Python alapú asztali alkalmazást fejlesztettünk, mely egy kiválasztott képsorozatra elvégzi a fenti műveleteket, ezen felül tartalmaz egy harmadik, mitózis detekcióra alkalmas algoritmust is. Az automatikus detekciót kézi annotálással lehet kiegészíteni, melyre a program egy felhasználóbarát, hatékony megoldást nyújt. Ennek használatával célunk egy olyan tanító adatbázis létrehozása, mely a harmadik fázisban alkalmas lehet az automatikus detekció pontosságának jelentős növelésére neurális hálók alkalmazásával.



